প্রয়াত কিংবদন্তী সাংবাদিক তথা লেখক মার্ক টালি

ওয়েব ডেস্ক : প্রয়াত কিংবদন্তী সাংবাদিক তথা প্রখ্যাত লেখক স্যর মার্ক টালি (Mark Tully passed away)। রবিবার সকালে দিল্লির (Delhi) এক হাসপাতালে তিনি শেষ নিঃশ্বাস ত্যাগ করেন বলে জানা গিয়েছে। মৃত্যুকালে তাঁর বয়স হয়েছিল ৯০ বছর। এদিন প্রবীণ সাংবাদিকের মৃত্যুর খবর প্রকাশ্যে আনেন দীর্ঘদিনের বন্ধু তথা সহকর্মী জ্যাকব সতীশ।

শনিবার সকালেই তাঁর শারীরিক অবস্থা নিয়ে উদ্বেগ তৈরি হয়, যখন প্রবীণ সাংবাদিক অনুরাগ চতুর্বেদী সোশ্যাল মিডিয়ায় জানান, যে দিল্লির একটি হাসপাতালে তাঁকে ভর্তি করা হয়েছে। তিনি সংকটজনক অবস্থায় রয়েছেন। কিছুক্ষণের মধ্যেই তাঁর প্রয়াণের খবর ছড়িয়ে পড়ে। এই সংবাদ প্রকাশ্যে আসার পর সাংবাদিক, শিক্ষাবিদ ও রাজনৈতিক মহল থেকে শোকবার্তার ঢল নামে।

আরও খবর : কেন প্রতি বছর ২৬ জানুয়ারিতেই প্রজাতন্ত্র দিবস?

সাল ১৯৩৫। তারিখ ২৪ অক্টোবর। কলকাতায় জন্মগ্রহণ করেছিলেন মার্ক টালি (Mark Tully)। তিন দশকেরও বেশি সময় ধরে ভারতের রাজনীতি, সমাজ ও পরিবর্তনের নির্ভরযোগ্য দলিল হয়ে উঠেছিল তাঁর রিপোর্টিং। তিনি প্রায় ৩০ বছর বিবিসির সঙ্গে যুক্ত ছিলেন এবং টানা ২২ বছর বিবিসির (BBC) নয়াদিল্লি ব্যুরো চিফের দায়িত্ব পালন করেন। ১৯৯৪ সালের জুলাই মাসে তিনি বিবিসি থেকে ইস্তফা দেন।

মার্ক টালি সংবাদ জগতের বাইরে লেখক হিসেবেও জনপ্রিয় ছিলেন। ‘নো ফুল স্টপস ইন ইন্ডিয়া’, ‘ইন্ডিয়া ইন স্লো মোশন’ কিংবা ‘দ্য হার্ট অফ ইন্ডিয়া’-র মতো তাঁর প্রতিটি বই ভারতকে এক নতুন দৃষ্টিতে দেখতে শিখিয়েছে। তিনি বলতেন, পশ্চিমী চশমায় ভারতকে বিচার করা ভুল। শাসনব্যবস্থার সমালোচনা করলেও ভারতের সংস্কৃতি ও ভারতীয়দের মানসিকতার প্রতি শ্রদ্ধা প্রকাশ করেছেন তিনি। সাংবাদিকতায় তাঁর অবদানের জন্য ২০০২ সালে তাঁকে নাইটহুড সম্মানে তাঁকে সম্মানিত করেছিল ব্রিটিশ সরকার। ২০০৫ সালে ভারত সরকার তাঁকে ‘পদ্মভূষণ’ সম্মানে ভূষিত করেছিল।